钦定古今图书集成/明伦汇编/官常典/第784卷 > 宋太初〈子传庆〉
## 钦定古今图书集成/明伦汇编/官常典/第784卷 > 宋太初〈子传庆〉

按《宋史》本传：“太初，字永初，泽州晋城人。太平兴国三
年，举进士，解褐大理评事、通判戎州，以善政闻，有诏
褒羡，迁将作监丞、赞善大夫、通判晋州，转太常丞。雍
熙三年，通判成都府，赐绯鱼。会诏求直言，著《守成箴》
以献。淳化初，迁监察御史。时北面用兵，选为雄州通
判，入判度支勾院。二年，为京西转运副使，未几，移河”
东。四年，迁正使，改殿中御史。至道初，迁兵部员外郎，
克盐铁副使，赐金紫。时陈恕为使，太初有所规画必
咨恕，未尝自用为功，恕甚德之。会西鄙有警，转馈艰
急，改刑部郎中，充陕西转运使。二年，命白守荣、马绍
忠护刍粮，分三番抵灵州。转运副使庐之翰违旨并
往，为戎人所剽。上怒，捕太初及副使“秘书丞窦玭系
狱，太初责怀州团练副使，之翰、玭悉除名，之翰贬许
州司马，玭商州司户。”掾明年，起太初为祠部郎中、知
梓州，俄复旧秩。真宗嗣位，召还，复命经度陕西馈运
事。咸平初，拜右谏议大夫、知江陵府。蛮寇扰动，太初
以便宜制遏，诏奖之。三年，再知梓州。明年，益州雷有
终以母老求还，诏太初就代。时分川、陕为四路，各置
转运使。上以事有缓急，难于均济，命太初为四路都
转运使，要切之务，俾同规画。太初与钤辖杨怀忠颇
不协，时蜀土始安，上虑其临事矛盾，亟召太初还。会
御史中丞赵昌言等坐事被劾，命权御史中丞。先是，
按劾有罪，必豫请朝旨，太初以为失风宪体，狱成然
后闻上。时论韪之。俄出知杭州。太初有宿疾，以浙右
卑湿，不便求近地，得庐州。疾久颇昏忘，不能治大郡，
连徙汝、光二州。景德四年，卒，年六十二。录其弟继让
试校书郎。太初性周慎，所至有干职誉。尝著《简谭》三
十八篇，自序略曰：“广平生纂文、史、老、释之学，尝谓礼
之中庸，伯阳之自然，释氏之无为，其归一也。喜以古
圣道契当世之事，而患未博也。忽外物触于耳目，内
机发于性情，因笔而简之，以备阙忘耳。”子传庆，后为
太子中舍。